डीएम और एसपी सहित अन्य अधिकारी लगातार संवेदनशील और अतिसंवेदनशील केंद्रों का निरीक्षण करते रहे। सर्वाधिक संवेदनशील माने जा रहे मोहम्मदाबाद क्षेत्र में डीएम और एसपी का काफिला सुबह ही पहुंच गया। वहां सुरक्षा के कड़े इंतजाम के चलते दिन भर शांतिपूर्ण मतदान रहा, जबकि कंपिल नगर पंचायत में फर्जी मतदान को लेकर अध्यक्ष पद के दो प्रत्याशियों के समर्थक भिड़ गए। पुलिस ने उन्हें लाठी पटककर खदेड़ा। कायमगंज में भी फर्जी मतदान के मामले में झड़प हुई। जिले में सर्वाधिक 72 फीसदी मतदान कंपिल नगर पंचायत क्षेत्र में हुआ। कायमगंज नगर पालिका के लिए 62.74 फीसदी, शमशाबाद नगर पंचायत के लिए 65 फीसदी, मोहम्मदाबाद में 61 फीसदी, कमालगंज में 59 फीसदी और फर्रुखाबाद नगरपालिका के लिए 54.83 फीसदी मतदान हो सका।